На основу члана 20. став 1 Закона о локалној самоуправи („Службени гласник РС“ број 129/2007, 83/2014-др.закон, 101/2016-др.закон и 47/2018), Одлуке о другом допунском буџету Општине Косјерић („Службeни лист општине Косјерић“ број: 7/22 од 5.04.2022. године), члана 70. Статута општине Косјерић („Службени гласник РС“, број 3/19) и Уговора о суфинансирању реализације пројекта смањења загађења ваздуха пореклом из индивидуалних извора у 2022. години на територији општине Косјерић (број: 401-00-462/22-03 од 17.03.2022.године), Општинско веће општине Косјерић на седници одржаној ­­­­­07.06.2022. године, доноси

**П Р А В И Л Н И К**

**О СПРОВОЂЕЊУ МЕРА СМАЊЕЊА ЗАГАЂЕЊА ВАЗДУХА ПОРЕКЛОМ ИЗ ИНДИВИДУАЛНИХ ИЗВОРА У ГРАДСКОЈ ЗОНИ ОПШТИНЕ КОСЈЕРИЋ У 2022. ГОДИНИ**

**I ОСНОВНЕ ОДРЕДБЕ**

**Члан 1.**

Овим Правилником о суфинансирању мера смањења загађења ваздуха пореклом из индивидуалних извора у градској зони општине Косјерић у 2022. години (у даљем тексту: **Правилник**), прописују се: циљ спровођења мера земене ложних уређаја, као и начин и критеријуми бесповратног суфинансирања мере куповине котлова на пелет са циљем смањења штетних емисија, односно смањење загађења ваздуха кроз замену енергента у индивидуалним ложиштима дрвним пелетом као енергентом.

**Члан 2.**

Циљ спровођења пројекта смањења загађења из индивидуалних извора остварује се набавком котлова и нових етажних пећи на пелет које као енергент користи искључиво пелет.

Мере смањења загађења ваздуха порекло из индивидуалних извора предвиђене овим Правилником спроводе се кроз сарадњу са привредним субјектима који се баве продајом котлова и нових етажних пећи на пелет, а крајњи корисници бесповратних средстава су домаћинства на територији градског дела Општине Косјерић.

**II СУФИНАНСИРАЊЕ МЕРА ЕНЕРГЕТСКЕ ЕФИКАСНОСТИ**

**Члан 3.**

Oпштине Косјерићу сарадњи са Министарством заштите животне средине за 2022. годину планира субвенционисање мере енергетске ефикасности:

* **Набавка котлова или нових етажних пећи на дрвни пелет за породичне стамбене објекте-куће.**

За спровођење Конкурса у 2022. години опредељена су средства у укупном износу од 12,5 милиона динара, од чега је 2,5 милиона опредељено буџетом општине Косјерић, а 10 милиона динара су средства Министарства заштите животне средине за реализацију пројеката смањења загађења ваздуха у Србији пореклом од индивидуалних ложишта.

Максимално учешће субвенције је до 70% укупне вредности котла са ПДВ-ом, односно максимално до 150.000,00 динара‚ по котлу.

Примењиваће се онај критеријум из претходног става овог члана, који се пре оствари.

Конкурс ће се понављати до утрошка целокупног износа планираних средстава.

|  |  |  |
| --- | --- | --- |
| Стандард по којем се котлови конструишу, производе и тестирају EN 303-5:2012 класа 5 (Котлови су генератори топлоте који морају имати посебну просторију односно котларницу у којој ће бити постављени) | | |
| Котлови на пелет снаге <50 kw | | |
| Загађујуће материје | Мерна јединица (милиграма по нормалном кубном метру) | Граничне вредности емисије при 10% кисеоника (O2) |
| Емисије прашине | {mg/Nm³} | <18 |
| Емисије CO (угљен моноксид) | {mg/Nm³} | <110 |
| Емисије NOx | {mg/Nm³} | <180 |
| Степен корисности | % | >90 |

|  |  |  |
| --- | --- | --- |
| Стандард по којем се котлови конструишу, производе и тестирају EN 14785:2006 (Котлови су генератори топлоте који se постављају унутар просторије за загревање) | | |
| Камини на пелет снаге <20 kw | | |
| Загађујуће материје | Мерна јединица (милиграма по нормалном кубном метру) | Граничне вредности емисије при 10% кисеоника (O2) |
| Емисије прашине | {mg/Nm³} | <21 |
| Емисије CO (угљен моноксид) | {mg/Nm³} | <220 |
| Емисије NOx | {mg/Nm³} | <188 |
| Степен корисности | % | >90 |

**Прихватљиви трошкови**

**Члан 4.**

Прихватљиви укупни инвестициони трошкови са ПДВ-ом односе се на:

* Набавку нових ложних уређаја на пелет без трошкова уградње и то:
* нови котао на пелет или нова етажна пећ на пелет који као енергент користе искључиво пелет (неће се одобравати средства за набавку комбинованих уређаја који као енергент користе чврсто гориво и пелет, уређаја који нису у систему етажног или централног грејања).

**Члан 5.**

Не прихватају се трошкови радова, набавка материјала и опрема који настану пре објављивања коначне листе крајњих корисника средстава пројекта смањења загађења пореклом из индивидуалних извора.

Неприхватљиви трошкови – Трошкови који неће бити финансирани јавним конкурсом су:

1. Рефундација трошкова за већ набављене котлове или етажне пећи на пелет (плаћене или испоручене),
2. Набавка опреме коју подносилац захтева за бесповратна средства сам производи,
3. Други трошкове који нису у складу са овим позивом.

**Члан 6.**

Крајњи корисник средстава (домаћинство) ће сам сносити трошкове радова и уградње.

**III КОРИСНИЦИ СРЕДСТАВА**

**Члан 7.**

**Директни корисници** средстава за реализацију мера смањења загађења ваздуха пореклом из индивидуалних извора у градској зони општине Косјерић у 2022. години су привредни субјекти.

Привредни субјекти су дужни да корисницима испоруче котлове на пелет или нове етажне пећи на пелет у складу са одредбама уговора и у договореним роковима.

**Члан 8.**

**Крајњи корисници** бесповратних средстава су домаћинства.

**IV ИМЕНОВАЊЕ И НАДЛЕЖНОСТИ КОМИСИЈЕ**

**Члан 9.**

Председник општине Косјерић доноси Одлуку о расписивању Јавног позива за привредне субјекте и Одлуке о расписивању Јавног конкурса за крајње кориснике (домаћинства) за суфинансирање мера смањења загађења ваздуха пореклом из индивидуалних извора у граској зони општине Косјерић у 2022. години. Јавни позив за привредне субјекте и Јавни конкурс за домаћинства расписује Општинско веће општине Косјерић.

Конкурс се објављује на званичној интернет страници ([www.kosjeric.rs](http://www.kosjeric.rs)) и огласној табли Општине Косјерић. Јавни позив за привредне субјекте траје 15 дана од дана објављивања, док јавни позив за крајње кориснике бесповратних срестава траје 30 дана од дана објављивања.

Конкурсни поступак спроводи Комисија за преглед и оцену поднетих захтева за суфинансирање мера смањења загађења ваздуха пореклом из индивидуалних извора на територији градске зоне општине Косјерић у 2022. години, именована од стране Председника општине Косјерић (у даљем тексту: **Комисија**), која такође врши прикупљање и праћење приспеле документације, проверава веродостојност пријављених података, избор и оцену пристиглих пријава по конкурсу.

**Члан 10.**

**Пријава за директне кориснике средстава**

**Пријава за директне кориснике средстава** за учешће на јавном конкурсу попуњавају се на српском језику, ћириличним писмом, а подноси се у затвореној коверти са називом фирме, именом и презименом одговорног лица и адресом седишта фирме, лично на писарници Општинске управе општине Косјерић или путем поште на адресу:

**Општинска управа општине Косјерић**

**Комисија за преглед и оцену поднетих захтева за суфинансирање мера смањења загађења ваздуха пореклом из индивидуалних извора у градској зони општине Косјерић за 2022. годину**

**Олге Грбић 10, 31260 Косјерић**

Са назнаком: „**ПРИЈАВА НА КОНКУРС ЗА СПРОВОЂЕЊЕ МЕРА СУФИНАНСИРАЊА ЗАМЕНЕ ЕНЕРГЕНТА У ИНДИВИДУАЛНИМ ЛОЖИШТИМА ПОРОДИЧНИХ СТАМБЕНИХ ОБЈЕКАТА – КУЋА У ГРАДСКОЈ ЗОНИ ОПШТИНЕ КОСЈЕРИЋ ЗА 2022. ГОДИНУ – НЕ ОТВАРАТИ“**

Са називом и пуном адресом пошиљаоца на полеђини коверте.

Пријаве ће се примати 15 дана од дана објављивања на званичној интернет страници ([www.kosjeric.rs](http://www.kosjeric.rs)) и огласној табли општине Косјерић.

Непотпуне и неблаговремене пријаве неће се разматрати.

**Члан 10.**

**Пријава за крајње кориснике средстава - домаћинства**

**Пријава за крајње кориснике средстава - домаћинства** за учешће на јавном конкурсу попуњавају се на српском језику, ћириличним писмом, а подноси се у затвореној коверти са именом, именом једног родитеља, презименом и адресом подносиоца захтева, лично на писарници Општинске управе општине Косјерић или путем поште на адресу:

**Општинска управа општине Косјерић**

**Комисија за преглед и оцену поднетих захтева за суфинансирање мера смањења загађења ваздуха пореклом из индивидуалних извора у градској зони општине Косјерић за 2022. годину**

**Олге Грбић 10, 31260 Косјерић**

Са назнаком: „**ПРИЈАВА НА КОНКУРС ЗА СПРОВОЂЕЊЕ МЕРА СУФИНАНСИРАЊА ЗАМЕНЕ ЕНЕРГЕНТА У ИНДИВИДУАЛНИМ ЛОЖИШТИМА ПОРОДИЧНИХ СТАМБЕНИХ ОБЈЕКАТА – КУЋА У ГРАДСКОЈ ЗОНИ ОПШТИНЕ КОСЈЕРИЋ ЗА 2022. ГОДИНУ – НЕ ОТВАРАТИ“**

Са називом и пуном адресом пошиљаоца на полеђини коверте.

Пријаве ће се примати 30 дана од дана објављивања на званичној интернет страници ([www.kosjeric.rs](http://www.kosjeric.rs)) и огласној табли општине Косјерић.

Непотпуне и неблаговремене пријаве неће се разматрати.

**Члан 11.**

Комисија именована Решењем председника Општине врши по завршетку Јавног позива за директне и крајње кориснике провере и утврђује прелиминарну ранг листу и даје предлог за коначну ранг листу.

Комисија именована Решењем председника Општине приликом обавезног теренског обиласка објеката свих подносиоца захтева (крајњих корисника), проверава усклађеност (веродостојност, тачност) грађевинских дозвола и усклађеност површине објекта из пореске пријаве и Извода из листа непокретности са стварним стањем, у року од 15 дана од дана завршетка Јавног позива.

Решењем о образовању Комисије утврђују се: број чланова Комисије, основни подаци о члановима Комисије (име и презиме), основни задаци и друга питања од значаја за рад Комисије.

Комисија приликом обиласка подносиоца захтева (крајњег корисника) на лицу места врши бодовање поднетих захтева на основу критеријума одређених Правилником, уз присуство подносиоца захтева.

Приликом теренског обиласка Комисија на лицу места врши преглед поднетих захтева, уз обавезно присуство подносиоца захтева, сачињава се Записник у два примерка, при чему један примерак остаје подносиоцу пријаве, а други задржава Комисија.

Комисија је независна у свом раду. Комисија је дужна да председнику општине достави записнике и извештај о раду.

Чланови комисије за свој рад имају право на финансијску накнаду.

**Члан 12.**

Рокови за реализацију

* рок за пријаву на Јавни позив за директне кориснике средстава је најмање 15 дана;
* евалуација пријава на Јавни позив директних корисника средстава и доношење прелиминарне ранг листе не може бити дужe од 15 дана;
* рок за пријаву крајњих корисника на Јавни позив је најмање 30 дан;
* доношење коначне ранг листе директних / крајњих корисника не може бити дуже од 15 дана од дана подношења последњег приговора.

**Члан 13.**

**Прелиминарна и коначна ранг листа**

Прелиминарна листа директних и крајњих корисника средстава утврђује се на основу броја додељених бодова и објављује на званичном сајту и огласној табли oпштине Косјерић.

Учесници Јавног позива имају право увида у поднете пријаве и приложену документацију по утврђивању прелиминарне листе директних корисника, у року од три дана од дана објављивања листе.

Учесници на Конкурсу могу у року од 8 дана од дана објављивања прелиминарне ранг листе поднети приговор Комисији. Комисија је дужна да у року од 7 дана од дана пријема приговора, размотри приговоре и подносиоцу приговора достави писмени одговор.

Након разматрања приговора Комисија утврђује Предлог одлуке са листом корисника средстава. Коначну Одлуку са листом директних и крајњих корисника за суфинансирање мера замене енергента у индивидуалним ложиштима породичних стамбених објеката – кућа у 2022. години на територији градске зоне oпштине Косјерић доноси Председник oпштине Косјерић на предлог Комисије.

Одлука са листом директних и крајњих корисника се објављује на званичној интернет страници и огласној табли општине Косјерић ([www.kosjeric.rs](http://www.kosjeric.rs)). Број корисника средстава утврђених листом корисника може се проширити у зависности од утрошка средстава.

Против Одлуке из става 3. овог члана, учесник на Конкурсу може поднети приговор Општинском већу Општине Косјерић у року од 8 дана од дана објављивања.

Одлука Општинског већа је коначна.

**Члан 14.**

Уколико се не утроше планирана средства, Општина Косјерић ће поновити Јавни конкурс у року од 30 дана од дана објављивања Коначне одлуке са листом крајњих корисника за суфинансирање мера смањења загађења ваздуха пореклом из индивидуалних извора у градској зони општине Косјерић у 2022.

**Члан 15.**

На основу Одлуке и листе добитника директних корсника (привредних субјеката), Општина Косјерић ће са свим одабраним корисницима склопити Уговоре након одабира крајњих корисника.

На основу Одлуке и листе добитника крајњих корисника (домаћинстава), Општина Косјерић ће са свим одабраним директним и крајњим корисницима закључити Уговоре.

Одабрани крајњи корисник средстава дужан је да најкасније у року од 15 календарских дана, од дана пријема позива за потписивање Уговора, потпише Уговор са Општином. Уколико одабрани крајњи корисник у предвиђеном року не потпише Уговор сматраће се да је одустао од учешћа на Конкурсу и предност добија први следећи на листи.

**Јавни позив за директне кориснике (привредне субјекте)**

**Члан 16.**

Одлуку о расписивању јавног позива за избор директних корисника доноси Председник општине Косјерић. Јавни позви расписује Општиснко Веће општине Косјерић.

Јавни конкурс за избор директних корисника спроводи Комисија.

Пријава подразумева подношење документације у року који је утврђен јавним позивом, а подноси се Комисији.

Јавни позив из става 1. овог члана се обавезно објављује на огласној табли и интернет страници Општине Косјерић ([www.kosjeric.rs](http://www.kosjeric.rs)), а најава јавног позива и у локалним медијима.

**Члан 17.**

На јавном конкурсу могу учествовати привредни субјекти који врше испоруку котлова и испуњавају следеће услове:

* да су уписани у регистар АПР-а, а регистровани су као привредна друштва и предузетници најмање шест месеци од дана подношења пријаве,
* да над њима није покренут стечајни поступак или поступак ликвидације,
* да је измирио доспеле обавезе по основу јавних прихода,
* да имају атесте за материјале и производе,
* да дају гаранцију

**Садржај јавног позива за директне кориснике (привредне субјекте)**

**Члан 18.**

Јавни позив из члана 16. овог Правилника садржи:

1. предмет,
2. висину и намену средстава
3. право учешћа на јавном позиву,
4. услове за учешће на конкурсу,
5. документацију коју подносилац мора приложити при подношењу пријаве,
6. преузимање документације,
7. начин и рок подношења пријаве,
8. неблаговремена и неуредна пријава,
9. начин објављивања одлуке о учешћу привредних субјеката у суфинансирању мера за замену енергента у индивидуалним ложиштима по јавном позиву,
10. начин реализације додељених средстава.

**Пријава на јавни позив за директне кориснике (привредне субјекте)**

**Члан 19.**

Документација коју достатавља подносилац пријаве (привредни субјекат) при подношењу пријаве:

1. Пријавни образац (Прилог 1);
2. Потписану изјава (Прилог 2);
3. Извод из АПР-а
4. Потврду да није покренут стечајни поступак или поступак ликвидације
5. Атести за материјале и производе
6. Доказ да су измирене све обавезе по основу јавних прихода.

Пријава коју на јавни позив подноси привредни субјект садржи пријавни образац са приложеном документацијом.

Пријавни образац се налази у прилогу јавног позива и садржи нарочито:

1. опште податке о привредном субјекту;
2. податке о законском заступнику;
3. цена котла или етажних пећи који као енергент користе пелет.

Пријавни образац и изјава која се прилаже уз пријаву на конкурс (укупно 2 образаца) не морају бити оверени код јавног бележника.

**Оцењивање, утврђивање листе изабраних директних корисника и уговарање**

**Члан 20.**

Комисија разматра пријаве и у складу са условима Јавног позива, утврђује прелиминарну листу директних корисника.

Прелиминарну листу директних корисника утврђује Комисија и објављује се на огласној табли општине Косјерић и званичној интернет страници Општине Косјерић([www.kosjeric.rs](http://www.kosjeric.rs)).

Учесници Јавног позива имају право увида у поднете пријаве и приложену документацију по утврђивању прелиминарне листе директних корисника, у року од три дана од дана објављивања листе.

На прелиминарну листу директних корисника учесници конкурса имају право приговора Комисији у року од осам дана од дана њеног објављивања.

Комисија је дужна да размотри поднете приговоре на прелиминарну листу директних корисника као и да донесе Одлуку о приговору, која мора бити образложена, у року од седам дана од дана његовог пријема.

О спроведеном поступку Комисија води записник и сачињава Предлог коначне Одлуке о избору директних корисника у спровођењу замене ложних уређаја и исте доставља Председнику општине на усвајање.

Председник општине Косјерић доноси Одлуку о избору директних корисника у спровођењу замене ложних уређаја.

Одлука Председника општине о избору директних корисника у спровођењу мера замене енергента у индивидуалним ложиштима објављује се на огласној табли Општине Косјерић и званичној интернет страници Општине Косјерић ([www.kosjeric.rs](http://www.kosjeric.rs)).

Против Одлуке из става 7. овог члана, учесник на Конкурсу може поднети приговор Општинском већу Општине Косјерић у року од 8 дана од дана објављивања.

Одлука Општинског већа је коначна.

Општина Косјерић ће закључити Споразум о техничкој сарадњи у спровођењу мера смањења загађења ваздуха пореклом из индивидуалних извора у градској зони општине Косјерић са привредним субјектима који буду изабрани.

Уговор о спровођењу замене ложних уређаја потписује се након доношења Решења о коначној листи крајњих корисника за спровођење замене ложних уређаја.

Уколико се на први јавни позив за директне кориснике не јави ни један привредни субјект, може се поновити јавни позив.

Општина ће вршити пренос средстава искључиво привредним субјектима, као директном кориснику, а не грађанима као крајњим корисницима, али тек након што појединачни крајњи корисник изврши уплату директном кориснику целокупну своју обавезу и након завршетка реализације мере.

Услов да се пренесу средства директном кориснику је потврда Комисије да је котао уграђен.

Привредни субјекти најкасније до 60 дана од дана потписивања уговра достављају Општини Косјерић захтев за исплату средстава за суфинансирање мера енергетске санације по основу испоручених котлова или етажних пећи на пелет. Уз захтев достављају фотокопију издатог рачуна за извршене радове и услуге.

Пренос средстава врши се након што:

1. Комисија провери да ли су активности стварно реализоване, и то констатује записником;
2. корисник бесповратних средстава привредном субјекту исплати купљен котао у износу умањеном за одобрена бесповратна средства.

На основу захтева за исплату и записника Комисије, Одељење за буџет и финансије Општинске управе Косјерић врши исплату из буџета.

**Јавни позив за доделу бесповратних средстава грађанима (домаћинствима)**

**Члан 21.**

Одлуку о расписивању јавног позива за доделу бесповратних средстава грађанима **з**а замену ложних уређаја доноси Председник Општине Косјерић. Општинско веће општине Косјерић расписује јавни конкурс за домаћинства.

Јавни позив за доделу бесповратних средстава грађанима спроводи Комисија.

Грађани - учесници конкурса подносе пријаву Комисији. Пријава подразумева подношење конкурсне документације у року који је утврђен јавним позивом.

Јавни позив из става 1. овог члана се обавезно објављује на огласној табли Општине Косјерић и званичној интернет страници Општине Косјерић([www.kosjeric.rs](http://www.kosjeric.rs)), а најава јавног позива и у локалним медијима.

**Садржај Јавног позива за грађане (домаћинства)**

**Члан 22.**

Јавни конкурс из члана 21. овог Правилника садржи:

1. предмет конкурса,
2. висину и намену средстава,
3. право подношења захтева,
4. услови и критеријуми за доделу средстава,
5. документација која је потребно приложити уз захтев,
6. избор и оцена пријава,
7. начин и рок за подношење пријава,
8. потписивање уговора,
9. казнене мере.

**III УСЛОВИ ПРИЈАВЕ НА КОНКУРС (за крајње кориснике – домаћинства)**

**Члан 23.**

Услови учешћа на Конкурсу које **мора да испуни** подносилац захтева:

1. Да је власник и да живи у породичном стамбеном објекту – кући, стану у стамбеним зградама које немају услова за прикључење на систем даљинског грејања или стамбено-пословном објекату (део за становање) који је изграђен на градском подручју у првој, другој или трећој стамбеној зони (према решењу за порез), где се и региструје повећано загађење ваздуха у зимском периоду;
2. Да поседује један од следећих доказа за стамбени објекат:
3. доказ о изградњи објекта пре доношења прописа о изградњи,
4. употребну дозволу,
5. грађевинску дозволу добијену кроз редован поступак обезбеђења дозволе,
6. грађевинску дозволу добијену из поступка легализације,
7. решење о озакоњењу.
8. потврда да је покренут поступак легализације или озакоњења за стамбени објекат;
9. Да је измирио доспеле обавезе по основу пореза на имовину;

**Члан 24.**

Право учешћа на Конкурсу **немају**:

1. Грађани који нису измирили обавезе по основу пореза на имовину.
2. Грађани који се налазе изван градске стамбене зоне (прва, друга и трећа зона по решењу за порез) где се и региструје повећано загађење ваздуха у зимском периоду.
3. Грађани који подносе захтеве за рефундацију трошкова постојећих котлова на пелет, уграђених пре Одлуке о расписивању јавног конкурса.
4. Грађани који су корисници субвенција из 2021. године (замене енергента из индивидуалних извора – котлови на пелет).
5. Грађани чији су објекти прикључени на систем даљинског грејања као ни власници станова нове стамбене зграде (зграда код цркве, постојећа на кат. пар. број 1233 КО Варош Косјерић) код које се очекује прикључење на даљински систем грејања у року од годину дана.
6. Стамбени или стамбено – пословни објекти (део за становање) који за грејање користе котао на пелет или комбиновани уређај.

**Члан 25.**

**А) Документација коју доставља подносилац пријаве при подношењу пријаве:**

1. Изјава о дозволи коришћења података о личности (образац бр. 1),
2. Сагласност за прибављање документата по службеној дужности (образац бр. 2),
3. Потписан и попуњен Пријавни образац за суфинасирање мера енергетске ефикасности (образац бр. 3),
4. Потписана изјава под пуном кривичном и материјалном одговорношћу о коришћењу тренутног енергента у домаћинству (образац бр. 4),
5. Потписана и оверена Изјава о тачности података (образац бр. 5),
6. Фотокопија личне карте или очитана чипована лична карта власника објекта,
7. Копија грађевинске дозволе, односно други документ којим се доказује легалност објекта,
8. Потврда да је за стамбени или стамбено – пословни објекат покренут поступак легализације или озакоњења.
9. Извод из листа непокретности, не старији од две године (фотокопија).
10. Решење о порезу на имовину издато од стране Локалне пореске администрације општине Косјерић (последње издато).

10а) Грађани који немају регулисан порез на имовину, исти могу решити док траје јавни конкурс.

1. Предрачун за котао на пелет.

Пријавни образац и остали обрасци које власник објекта попуњава приликом пријаве на конкурс (укупно 5 образаца) не морају бити оверени код јавног бележника.

**Б) Документација коју обезбеђује Општина Косјерић:**

1. Потврда о редовном измиривању обавеза по основу пореза на имовину општине Косјерић,
2. Доказ о пребивалишту или боравишту свих чланова домаћинства.

**В) Документација која се доставља након потписивања Уговора:**

1. Доказ о уплати учешћа у износу од 30% цене уграђеног котла са ПДВ-ом, у року од 15 дана од дана потписивања уговора.

**Г) Документација која се доставља након завршетка радова:**

1. Доказ о завршетку радова (потврда извођача радова да је уградио котао),

2. Фискалне и готовинске рачуне за уграђен котао,

3. Попуњен и оверен гарантни лист за котао од овлашћеног лица.

Наведену документацију доставити у року од 60 дана од дана потписивања уговора.

**Члан 26.**

Двојни објекти различитих власника као и објекти у низу третирају се као засебни објекти.

**Члан 27.**

Власник објекта може поднети само једну пријаву тј. ако је власник више породичних стамбених објеката - кућа, станова у стамбеним зградама које немају услова за прикључење на систем даљинског грејања или стамбено-пословних објеката (део за становање), пријаву на јавни конкурс може поднети само за један објекат у свом власништву у ком има пријављено пребивалиште или боравиште.

Власник објекта као и чланови домаћинства морају имати пријављено пребивалиште односно боравиште, али и да активно живе у објекту из претходног става овог члана.

Уколико власник објекта поседује два објекта као две одвојене целине, али који се заједно греју (имају израђен систем етажног грејања који је повезан) може се поднети захтев за котао адекватне снаге у односу на површину оба објекта и пријављеном порезу.

**Члан 28**.

Власник објекта може поднети пријаву за учешће на конкурс само за онај котао чија снага одговара стварном (израђеном) стању објекта за који конкурише.

Уколико власник објекта поднесе пријаву за котао који прелази квадратуру објекта такве пријаве неће се разматрати.

**Члан 29.**

Власник објекта може поднети пријаву иако нема уграђен систем етажног грејања. Власник се обавезује да у року од 60 дана од дана доношења Коначне одлуке изведе мрежу етажног грејања.

О изведеним радовима Kомисија ће сачинити посебан записник.

Уколико комисија утврди да је власник објекта испунио обавезу из става 1. овог члана стиче се услов за потписивање уговора у року од 15 дана од извршења става 2. овог члана.

**IV ПРЕГЛЕД И ОЦЕЊИВАЊЕ ПРИЈАВА (за крајње кориснике – домаћинства)**

**Члан 30.**

Поступак за оцењивање пристиглих пријава и избор корисника средстава врши ће се на основу листе приоритета састављене бодовањем према следећим критеријумима:

|  |  |
| --- | --- |
| **НАБАВКА КОТЛОВА НА ПЕЛЕТ (породични стамбени објекти – куће)** | |
| **Постојећи начин грејања** | **Број бодова** |
| * Угаљ, лож уље | 15 |
| * Дрво | 10 |
| * Електрична енергија | 5 |
|  |  |
| **Врста грејног уређаја** | **Број бодова** |
| * Котао на чврсто гориво снаге >20kW | 12 |
| * Етажне пећи на чврсто гориво снаге <20 kW | 9 |
| * Шпорет, пећ | 6 |
| * Уређаји за грејање на електричну енергију | 3 |
|  |  |
| **Постојеће стање спољних зидова** | **Број бодова** |
| * Зид са фасадном изолацијом, изолација дебљине ≥8 cm | 15 |
| * Зид са фасадном изолацијом, изолација дебљине ≤ 5 cm | 12 |
| * Зид без фасадне изолације, дебљине преко 30 cm | 8 |
| * Зид без фасадне изолације са или без фасадног малтера, дебљине до 30 cm | 5 |
|  |  |
| **Постојеће техничке карактеристике спољне столарије** | **Број бодова** |
| * PVC, алуминијум или дрво са троструким термоизолационим стаклом | 15 |
| * PVC, алуминијум или дрво са двоструким термоизолационим стаклом | 12 |
| * Дрвени, једноструки са вакум стаклом (старији модели „Јеловица“ или слично) | 9 |
| * Дрвени, двоструки са спојеним крилима | 6 |
| * Дрвени, двоструки са размакнутим крилима, широка или уска кутија | 3 |
|  |  |
| **Градске стамбене зоне (по решењу за порез)** | **Број бодова** |
| * Градска стамбена зона I | 15 |
| * Градска стамбена зона II | 10 |
| * Градска стамбена зона III | 5 |

|  |  |
| --- | --- |
| **Број чланова домаћинства** | **Број бодова** |
| * 5 чланова домаћинства и више од 5 | 15 |
| * 4 члана домаћинства | 12 |
| * 3 члана домаћинства | 9 |
| * 2 члана домаћинства | 6 |
| * 1 члан домаћинства | 3 |

**Члан 31.**

Уколико се за грејање користе два или више различитих енергената, број бодова се рачуна као аритметичка средина бодова за наведене енергенте.

Уколико се два захтева на крају бодовне листе за доделу средстава оцене са истим бројем бодова, предност при додели средства ће добити подносиоц захтева из градске зоне I, а затим II и III зоне (према пореској пријави).

**Члан 32.**

Крајњи корисник средстава (домаћинство) ће бити у обавези да врати износ субвенције у случају да набављени котао на пелет или етажну пећ на пелет злоупотреби односно, не користи са условима конкурса и потписног уговора.

Комисија из члана 11. овог Правилника методом случајног узорка вршиће проверу уговорених услова о начину примене енергента у року од пет година од дана закључења уговора.

**Члан 33.**

Овај Правилник ступа на снагу даном доношења и објавиће се у „Службеном листу општине Косјерић“ и Огласној табли општине Косјерић.

Број: 501-24/2022

Датум:07.06.2022. године

ПРЕДСЕДНИК ОПШТИНСКОГ ВЕЋА,

Жарко Ђокић с.р.